En tur ned til bussen endte søndag morgen dramatisk, da en 52-årig mand blev overfaldet i Aalborg. Nordjyllands Politi modtog 07.16 en anmeldelse fra en mand, der var blevet overfaldet i krydset mellem Jyllandsgade og Dag Hammarskjølds Gade i centrum af Aalborg. - Der er tale om en 52-årig mand, der er på vej ned til rutebilstationen. Så kommer en gerningsmand og slår ham umotiveret i ansigtet og frarøver ham hans rygsæk, siger vagtchef ved Nordjyllands Politi Mads Hessellund. Vagtchefen oplyser, at gerningsmanden efterfølgende stak af fra gerningsstedet på et løbehjul i østlig retning ad Jyllandsgade mod øgaderne. Manden kom ikke til skade ved overfaldet. Politiet har søndag formiddag været ude at lede efter gerningsmanden, men har endnu ikke haft held til at finde ham.

Referat:
En 52-årig mand blev søndag morgen overfaldet i Aalborg, og Nordjyllands Politi udsender nu signalement af gerningsmanden.